Kwaggabees put inspirasie uit ware lewensverhaalRighard van Heerden, ook bekend as die sanger Kwaggabees, het die baie persoonlike verhaal agter sy jongste twee liedjie met Maroela Media gedeel. (Foto: Verskaf.) Righard van Heerden, oftewel Kwaggabees, vertel hy het al aan die begindae van sy musiekloopbaan, in sy hoërskoolloopbaan, dit geniet om sy kitaar te gryp en ŉ emosie in ŉ liedjie te omskep. Dit is waarom hy ook sy hart en siel in liedjies kon uitstort vir sy seuntjie Meyer (5) wat op 22 weke gebore is nadat Kwaggabees se vrou kritieke komplikasies met haar swangerskap ontwikkel het. Sy moes ŉ noodkeisersnit ondergaan om haar en hulle seuntjie se lewe te red. Meyer het by geboorte slegs 650 gram geweeg en was net solank soos ŉ Bic-pen. “Crazy mal oor jou” en “Skadu’s wat dans” is beslis nie net nog twee soetsappige liefdesliedjies nie. Albei snitte is gegrond op ŉ ware verhaal wat ŉ mens se hart laat krimp. “Ek het ‘Crazy mal oor jou’ vyf jaar gelede vir my seun geskryf want ek het nie vir een dag ŉ oomblik se twyfel gehad dat hy dit nie sal maak nie. “Gebedsversoeke vir hom het soos ŉ veldbrand versprei en mense het wêreldwyd vir hom gebid. Dit is net daar waar ek besef het ŉ mens kan nie bekostig om nie in wonderwerke te glo nie,” vertel Kwaggabees. Dié sanger onthou ook die drie maande wat hy en sy vrou elke dag van Parys, hulle tuisdorp, na Potchefstroom gery het om by hulle seuntjie in die intensiewesorgeenheid te gaan kuier. Dit was ook die ervaring wat as die inspirasie vir sy jongste enkelsnit “Skadu’s wat dans” gedien het, wat in Januarie uitgereik is. “‘Skadu’s wat dans’ het ek geskryf oor daardie ure wat ons laatnag by die huis kom, minstens veilig, maar by ŉ woonplek wat leeg staan omdat ons bondeltjie liefde in ŉ hospitaal in ŉ ander dorp lê. “Dit is ŉ opvolg vir Meyer waarin ek maar net my liefde aan my seun wil uitspreek. Ek dink ook hierdie sal die laaste lied wees wat ek vir hom uitbring. Dit is maar net my manier om dankie te sê vir hierdie hele proses wat ons deurgegaan het met hom en dat alles so suksesvol verloop het, want dit alles kon so anders verloop het.” Kwaggabees sê dit gaan deesdae baie goed met sy seuntjie, wat nou perdfris en gesond is. “Hy is ŉ regte klein hoofseun. As ek vertonings doen, en hy kom saam, sal hy sommer die hele show oorneem en die dansery aan die gang sit.” “Ek is 35 en my seuntjie is nou vyf jaar oud. Op ŉ manier kyk ek op na hom; hy is ŉ inspirasie vir my.”